Fitch gradeer 5 groot SA banke verder in rommel in | Netwerk24
Deur Nellie Brand-Jonker 01 April 2020 07:34
Fitch het die vyf groot banke van Suid-Afrika naamlik Absa, FirstRand, Investec, Nedbank en Standard Bank verder in rommel afgradeer.
Groot veranderinge is besig om plaas te vind in die bankbedryf en ou banke soos Absa kry al meer mededinging. Foto: Getty Images
Alle nasionale langtermyngraderings en skuldgraderings is afgradeer.
Die vooruitsig vir die gradering van die banke is ook van stabiel op negatief geplaas.
Dieselfde stappe is gedoen met vier van die banke se beheermaatskappye Absa, Investec, Nedbank en Standard Bank.
“Die stap is weens die verwagte negatiewe impak van die koronavirus-uitbreking op die banke se bedryfsomgewing en belangrike finansiële statistieke gedoen.
“Ons meen die Suid-Afrikaanse bedryfsomgewing is veral blootgestel aan die pandemie weens die digte bevolking en weerlose gemeenskappe en die verhoogde risiko vir die ekonomie as gevolg van dalende kommoditeitspryse, ontwrigting van toerisme, mynbou-aktiwiteite en vervaardiging, sowel as druk op die regerings se finansies.”
Die inperking van 21 dae gaan ’n “verdere groot negatiewe skok vir die banke se bedryfsomgewing meebring” wat reeds deur die land se baie swak ekonomiese vooruitsig geraak word.
Die krisis gaan nog ’n langdurige impak op Suid-Afrika hê gegewe sy afhanklikheid van internasionale uitvoermarkte.
Banke is reeds in rommelstatus afgradeer drie jaar gelede April 2017 toe Fitch Suid-Afrika se nasionale gradering verlaag het.
LEES OOK: Banke, Eskom, Transnet en MTN kry ook rommelstatus
Fitch verwag dat die banke veelvuldige uitdagings in die nabye toekoms sal ondervind, waaronder ’n afname in kliënte-aktiwiteite, laer rentekoerse, wat druk op marges sal plaas, en stygende kredietverliese.
Hierdie faktore sal die risiko’s vir banke se verdienste, gehalte van hul bates (die verbruikerskuld wat hulle op hul boeke het en van maatskappye) en vir hul kapitalisasie verhoog.
Die skuldverligtingsmaatreëls wat deur die banke aangekondig is, sal nie net hul winsmarges beïnvloed nie, maar ook die omvang van die verswakking van die gehalte van hul bates verdoesel.
Fitch het reeds weens die swak ekonomiese groei ’n moeiliker jaar vir die banke verwag.
“Ons verwagting oor hul wins en bates se gehalte is nou baie swakker as wat ons laat in 2019 verwag het toe ons die vooruitsigte gepubliseer het.”
Die gradering is van BB+ wat dit voorheen was tot BB verlaag.
Meer oor: Investec | Fitch | Absa | Standard Bank | Kredietgradering | Afgradering | Rommelstatus | Korona